Жыжьэ къыщожьэ
Натуралист ныбжьыщIэхэм я зэщIэхъееныгъэм и зэхэублакIуэр Мэзкуу а зэманым дэта курыт школхэм ящыщ зым биологиемкIэ щезыгъэджа, иужькIэ Лениным и цIэр зезыхьэ Къэрал педагогикэ институтым и профессор хъуа Всесвятский Борисрэ большевик Русаков Иванрэщ. Иужьрейр сабий дохутыр Iэзэт, ауэ зыпэрыт IэщIагъэм къищынэмыщIауэ, щIыуэпсри зыпищI щымыIэу фIыуэ илъагъурт.
1918 гъэм и щIышылэм а тIур зэхуэзащ икIи зэгурыIуащ сабий набдзэгубдзаплъэхэр зэкъуэзыгъэувэ зэгухьэныгъэщIэ къызэрагъэпэщыну. Абыхэм къалъытэрт псэущхьэхэмрэ къэкIыгъэхэмрэ джыным драгъэхьэх ныбжьыщIэхэм я узыншагъэри нэхъ быдэ хъуну.
А зэманыр цIыху гуащIафIэхэм икIи жыджэрхэм я лъэхъэнэти, Iуэхур псынщIэу ирахьэжьащ. ЩIыуэпсыр фIыуэ зылъагъу ныбжьыщIэхэм я хэщIапIэу 1918 гъэм и пэщIэдзэм Мэзкуу и Сокольники щIыпIэм къыщызэIуахар мэкъуауэгъуэм и 15-м цIыху-хэм ирагъэлъэгъуащ. Аращ зи гугъу тщIы зэщIэхъееныгъэм и къежьапIэу а махуэр къыщIалъытари.
Илъэс дэкIри, зи гугъу тщIы а хэщIапIэм гупжьейуэ 4 къыщызэрагъэпэщащ, екIуалIэ цIыкIухэм я бжыгъэр нэхъыбэ зэрыщыхъуам къыхэкIыу. Ахэр къэкIыгъэхэм, къуалэбзухэм, псэущхьэ цIыкIухэм, бдзэжьей лIэужьыгъуэхэм якIэлъыплъхэрат, абыхэм я хьэл-щэн, я щыIэкIэ-псэукIэ хуэдэхэр зыджхэ-рат. ИужькIэ, сабийхэм а я хэщIапIэм «Натуралист ныбжьыщIэхэм я биостанц нэхъыщхьэкIэ» еджэ хъуащ икIи еджагъэшхуэ Тимирязев Николай и цIэр фIа-щащ. ЗэщIэхъееныгъэм ди къэралым зыщиубгъуу хуежьащ.
ЛIэщIыгъуэ блэкIам и 20 гъэхэм зи гугъу тщIы станцым хуэдэхэр Одессэ, Архангельск, Хабаровск, Омск къалэхэм, нэгъуэщIхэми къыщызэIуахащ. ЗэщIэхъееныгъэм и къуэпсхэм апхуэдизу заубгъуати, станцхэмрэ гуп жьейхэмрэ дэнэ щIыпIи щылажьэ хъуат. Абыхэм екIуалIэ ныбжьыщIэхэм мэзым, губгъуэм, псы Iуфэхэм щалъагъу- хэр зратхэ тхылъымпIэхэр сыт щыгъуи къыздрахьэкIырт.
1924 гъэм и макъуэуэгъуэ мазэм Мэзкуу къэрал университетым и Зоологие музейм Натуралист ныбжьыщIэхэм я япэ урысейпсо зэхуэсышхуэр щекIуэкIащ.
Иджыпсту дызэрыт мы зэманми сабийхэм щIыуэпсыр ядж, къэхутэныгъэ гъэщIэгъуэнхэр ирагъэкIуэкI. 2002 гъэм къыщыщIэдзауэ натуралист ныбжьыщIэхэр зи нэIэ щIэтыр Федеральнэ сабий экологие-биологие центрырщ. Аращ зэщIэхъееныгъэр зэщIэзыгъэуIуэр. Абы къызэщIеубыдэ ди къэралым и щIыпIэ псоми щылажьэ станц зэмылIэужьыгъуэу 250-м щIигъу.
Мы зыри дыщIыгъужыпхъэщ. Натуралист ныбжьыщIэхэм къахэкIащ иужькIэ цIэрыIуэ дыдэ хъуа еджагъэшхуэ куэд. Абыхэми адрейхэми а зэщIэхъееныгъэм щызрагъэгъуэта щIэныгъэр гъащIэм и IэнатIэ зэмылIэужьыгъуэхэм къащыхуэщхьэпащ.
КЪУМАХУЭ Аслъэн.
